钦定古今图书集成/方舆汇编/职方典/第1340卷 > 《函元塔记》张明弼
## 钦定古今图书集成/方舆汇编/职方典/第1340卷 > 《函元塔记》张明弼

元气者，太初、太乙之名也。太初者，未见气者也。太乙
者，始气也。元气则苞太初，太乙判阴阳五行，孳天以
九部八纪，构地以三百六十轴，乃始六合，正元气，稸
《文章》出矣。自丽山氏分布元气，产生陵谷，经以东西，
纬以南北，牡以丘陵，牝以溪泽，亦既含功牧生，各受
次序矣。然而一犯乎丘壤之形，不得不有迂直方袤
“之数。”既有迂直方袤之数，则虽治之以分率准望，莫
能齐焉。天地有缺，惟圣人补之。往昔帝王见燕、秦为
天下面，辽、蜀为左右背，冀、豫为胸腹，河、洛为胃肠，楚、
吴、越为髋髀，则建邦国于燕、秦之郊，天下之气乃受
其埏埴而不敢散。若夫室家之内，迎曦东阁，引景南
轩，招凉北牖，映月西棂，主人则筑中霤而处之，以收
四事之用，而一室之元气，亦无漶焉。一郡一邑，谁云
不然？故凡为粉堞青甍，概云拒日之光者，非其幽则
劳鬼，而明则疲民也。昔人筑台，必曰“书云物，登灵台
则曰望元气。”《十洲记》曰：“昆仑山有金台玉室。”元气之
所聚，正以假土木之功，托手足之力，造形补地，抟气
补天，遂使太初太乙之根不荡，而天地精通，华采敷
序，此揭阳函元塔之所由作也。揭治西南有仙径、五
房诸高山，冈峦如矗，而东北则两江交汇，营谋而商
入海。《传》曰：“东方神明之舍，西方神明之墓。”望气者亦
曰：“巽地有陷，则文采不发。”今揭之先民，虽有翁襄敏庄奉常、薛光禄、中离诸公，声垂史册，然一时通金闺
籍者恒不满十人。于是邑人鸠工殖材，因巽壤龟山
之高，为《爵离》七层，以弹压水伯，拱揖山灵。尝试出东
北门而望之，其负阜倚天，悬铃建铎，踞形胜之区，焕
神明之观者，其是塔也耶？元气聚矣，文采振矣，一邑
之天地，若炼土石以补矣。因谥之曰“函元塔。”是塔也，
经始于今太常少卿冯邺仙；作令时，为天启七年丁
卯，落成于予。作令二载，时为崇祯十二年己卯。方予
出都时，邺仙先生屡以塔事见属。及至揭，邑人仪部
郭菽子先生，日夜惎予掇拾以成之，为费镪四千两，
经时十三年，斯其竣事固以艰矣。菽子语予曰：“方塔
初营二三级时，邑人登贤书者六人，上春官者四人。”
嗣是两榜蝉连不绝。元气之说信乎哉。